গোকর্ণী

গোকর্ণী ভারতের পশ্চিমবঙ্গ রাজ্যের দক্ষিণ চব্বিশ পরগনা জেলার মগরাহাট থানার অন্তর্গত অন্যতম প্রাচীন একটি গ্রাম। গ্রামটি মূলত গোকর্ণী গ্রাম পঞ্চায়েতের অন্তর্গত একটি গুরুত্বপূর্ণ এলাকা। পঞ্চায়েতটি মূলত বেশ কয়েকটি এলাকা নিয়ে গড়ে উঠেছে। যেমন— গোকর্ণী, ঘনশ্যাপুর, মাখালিয়া, হংসগেড়িয়া, নারিকেলডাঙ্গা, দুলালপুর, রায়নগর, রামনগর, বেণীপুর, মাইতির হাটের উত্তরাংশ। এই গ্রামে একটি স্বাস্থ্যকেন্দ্র আছে এবং গ্রামীণ ব্যাংকও রয়েছে। এই গ্রাম প্রাকৃতিক দিক থেকেও অপরূপ। এই গ্রাম মূলত ঊনবিংশ শতাব্দীতে নির্মিত রামসীতা মন্দিরের জন্য বিশেষভাবে খ্যাত। গ্রামের অন্য কয়েকটি দর্শনীয় স্থান হল— গোকর্ণী বাজার, গোকর্ণী গ্রাম পঞ্চায়েত ভবন, বাজার সংলগ্ন গোঁড়ের পুকুর (এই পুকুরে যখ ছিল বলে কিংবদন্তি), দত্তপাড়া স্নানের ঘাট, বাবাঠাকুরতলা, বটতলা, বাজার ও গোঁড়ের পুকুর সংলগ্ন বিবিমার থান, মিস্ত্রিপাড়া সংলগ্ন ও জলমপুকুরের বিবিমার থান, পুরকাইত পাড়ার বটতলায় পুরানো ও নবগঠিত শিবমন্দির, পুরকাইত পাড়ার দক্ষিণে মাঠসংলগ্ন সাত দশকাধিক পুরানো শানের ঘাট 'চুঙ্কির শান', তৎসংলগ্ন পুরানো মন্দির ও নবরূপে হারানন্দ পুরকাইত প্রতিষ্ঠিত শিবমন্দির। এর পর 'দখিন দুয়ার খোলা' চাষের মাঠ— এলাকার মানুষের প্রাণভোমরা।

গ্রামটিতে গোকর্ণী কালীপ্রসাদ-কমলাকান্ত ইনস্টিটিউট নামে একটি গ্রন্থাগারও রয়েছে। এটি স্থাপিত ১৯৩৫ সালে। সরকারি অনুমোদন লাভ করে তিন দশক পরে। পরে সম্মুখস্থ দত্তবংশের দুই সন্তান কালীপ্রসাদ ও কমলাকান্ত দত্তের স্মৃতিতে এটির নামকরণ করা হয় বলে নিজের আত্মস্মৃতি আয়নার সামনে-তে জানিয়েছেন এ-গ্রামের মান্য সাহিত্য-মুখ সন্তোষকুমার দত্ত। একদা সন্তোষবাবু বাজার সংলগ্ন গোকর্ণী নিম্ন বুনিয়াদী বিদ্যালয়ে প্রধান শিক্ষক কার্তিক হালদারের স্থলাভিসিক্ত হন। কার্তিকবাবু হন সহ-শিক্ষক। শ্রী হালদার একইসঙ্গে গোকর্ণী পোস্ট অফিসের পোস্টমাস্টারও ছিলেন। শ্রী দত্ত পরে বারুইপুরের বাসিন্দা হন। একদা গোকর্ণী পোস্ট অফিসটি ছিল দত্তদের আটচালার পূর্বে মূল রাস্তার বাঁ-গায়ে। আগে আটচালা ও এই অফিসের মাঝখান দিয়ে পায়ে-চলা পথে পথসংক্ষেপ করত পুরকাইত পাড়া, দখিন পাড়া বা জলমপুকুর, প্রামাণিক পাড়া কিংবা সরদার পাড়া, মণ্ডল পাড়া (মোড়ল পাড়া), মিস্ত্রিপাড়া বা গোষ্ঠবেড়িয়ার (চলতি উচ্চারণে গোটবেড়ে) অনেক লোক।

গোকর্ণী গ্রামের ডোঙাঘাটা জায়গাটি একদা ছিল ডোঙা বাঁধার ঘাট, যে ঘাট দিয়ে মগরাহাট, ধনপোতা, মড়াপাই থেকে অন্যান্য অনেক জায়গায় ডোঙায় যাতায়াত করত মানুষ, যাতায়াত করত জিনিসপত্র নিয়েও। খালটির অবশেষ আজও দৃশ্যমান। এখানে রয়েছে অনেকদিনের গোকর্ণী রামকৃষ্ণ সংঘ। পুরকাইত পাড়ায় রয়েছে বহুদিনের গোকর্ণী শিব সংঘ। দত্তপাড়ায় একদা ছিল মিতালী সংঘ। প্রামাণিক পাড়া সংলগ্ন রয়েছে গোকর্ণী তরুণ সংঘ, দখিনপাড়া/জলমপুকুর/দখিনমাঠানে রয়েছে গোকর্ণী যুবক সংঘ। গোকর্ণী মোড় থেকে বারুইপুরগামী সড়কের পাশে, বলতে গেলে প্রথম 'স্টপেজ' চড়কতলায় বটবৃক্ষের গায়ে রয়েছে গোকর্ণী মিলন সংঘ ও সে-সংঘের খেলাধুলা, অনুষ্ঠানাদির মাঠটি। একসময় জায়গাটি ফাঁকা-ফাঁকা ছিল, ছিল মৃত গোবৎসাদি ফেলার স্থান, সংঘের বর্তমান মাঠটি ছিল ধানজমি। এখান দিয়েই পশ্চিমের রাস্তাটি চলে গেছে মিস্ত্রিপাড়া হয়ে পুরকাইত পাড়া। তা ছাড়িয়ে দখিনপাড়া, সরদার পাড়া, মোড়লপাড়া, প্রামাণিক পাড়া, ডোঙাঘাটা ইত্যাদির দিকে।

গোকর্ণীর পার্শ্ববর্তী হংসগেড়িয়া গ্রামে রয়েছে মহাশ্মশান। তাছাড়া সংলগ্ন  মাখালিয়া, তাঁতিহাটি প্রভৃতি গ্রামে শ্মশান রয়েছে। মাখালিয়া গ্রামে দীর্ঘকালের পয়লা মাঘের গঙ্গাস্নান মেলা খুবই আকর্ষণের এতদঞ্চলে।

সর্বোপরি এটি একটি ঐতিহ্যবাহী প্রগতিশীল গ্রাম। এই গ্রামের মানুষদের অধিকাংশেরই জীবিকা হল কৃষিকাজ। খুবই অল্প পরিমাণ মানুষ চাকুরির সঙ্গে যুক্ত। গোকর্ণী নলেন গুড়ের জন্য বিখ্যাত। বেশ কিছু বছর বিখ্যাত পেয়ারা চাষের জন্যও। এই গ্রাম শিয়ালদহ- ডায়মন্ড হারবার লাইনের মগরাহাট ও উত্তর রাধানগর স্টেশনের সঙ্গে যুক্ত। গ্রামে একটি সরকারি ও একটি বেসরকারি প্রাথমিক শিক্ষাকেন্দ্র আছে, কিন্তু কোনো উচ্চ শিক্ষার ব্যবস্থা নেই। দুঃখের বিষয় হল এই যে, গ্রামের যোগাযোগ ব্যবস্থার অবস্থা খুবই বেহাল। গ্রামের মূল রাস্তাটির অবস্থা বর্তমানে খুবই খারাপ। প্রশাসনকে অতি সত্বর কিছু ব্যবস্থা নিতে হবে।

 আটচালা ও রামসীতা মন্দির 
ঊনবিংশ শতাব্দীর শেষার্ধে ১২ ফুট ৭ ইঞ্চি X ১২ ফুট ৭ ইঞ্চি মাপের ও ২৮ ফুট উচ্চতার পূর্বমুখী অলিন্দবিহীন আটচালা শিবমন্দির নির্মিত হয়। ৭ ফুট X ৭ ফুট মাপের গর্ভগৃহের ছাদ গম্বুজাকৃতিবিশিষ্ট। মন্দিরটি নির্মাণে ২১ X ১২ X ৫ ঘন সেন্টিমিটার মাপের পাতলা ইট ব্যবহৃত হয়েছে। এটি গোকর্ণী গ্রামের অন্তর্গত দত্তপাড়ায় অবস্থিত। এর সংলগ্ন একটি বিশাল স্নানের ঘাট আছে, যেটি দত্তপাড়া স্নানের ঘাট নামে পরিচিত। এটি গোকর্ণী গ্রামের অন্যতম ঐতিহ্যবাহী স্থান। এটি মূলত দত্ত বংশের পূর্বপুরুষদের দ্বারা নির্মিত। এর পাশাপাশি প্রত্যেক বছর আটচালাতে দুর্গাপুজো হয়। এটি গোকর্ণী গ্রামের প্রাচীনতম দুর্গোৎসব রূপে বিবেচিত হয় । এটি কবে শুরু হয়েছিল সেই সম্বন্ধে বিশেষ কিছু জানা যায় না, তবে এটি হল অন্যতম বনেদি বাড়ির পুজো। একচালার প্রতিমাতে, ষষ্ঠীর দিন বোধন হয় এবং দশমীর দিন পুজো সমাপ্ত হয়। আম্ফান ঝড়ে আটচালাটি ভীষণভাবে ক্ষতিগ্রস্ত হয় কিন্তু, তা সত্ত্বেও বর্তমানে এটি স্বমহিমায় উজ্জ্বল হয়ে রয়েছে।  সাগর চট্টোপাধ্যায়, দক্ষিণ চব্বিশ পরগণা জেলার পুরাকীর্তি, প্রকাশনা প্রত্নতত্ত্ব ও সংগ্রহালয় অধিকার, পশ্চিমবঙ্গ সরকার, ৩৩ চিত্তরঞ্জন অ্যাভেনিউ, কলকাতা-৭০০০১২, প্রথম প্রকাশ, ২০০৫ পার্শ্ববর্তী বসু পরিবারের চণ্ডীমণ্ডপ ও আটচালাটি এই সময় ভেঙে পড়ে, আর সংস্কার করা হয়নি।

 তথ্যসূত্র 

বিষয়শ্রেণী:দক্ষিণ চব্বিশ পরগনা জেলার প্রত্নস্থল